
retningslinjer for fordeling av arbeidsoppgaver for tilsatte i undervisnings- og forskerstillinger

A. Bakgrunn for saken

Gjeldende ”Veiledende retningslinjer for fordeling av arbeidsplikter for tilsatte i undervisnings- og forskerstillinger” ble vedtatt av universitetsstyret 21. juni 1995 (Vedlegg 1). Det er flere grunner til at disse nå må erstattes. Flere fagmiljøer har med ulike begrunnelser etterlyst en gjennomgang av retningslinjene. Omlegginga fra hovedfags- til masterstudier har gjort at veiledningstida for hver student reduseres. De siste årene har grunnenhetene fått ansvar for egne budsjetter. Dette må reflekteres i retningslinjene med hensyn til hvem som har ansvaret for fordelingen av arbeidsoppgaver i det enkelte fagmiljø. Universitetsdirektøren har også ønsket å vektlegge ansvaret for å dokument​ere arbeidstid gjennom skriftlige avtaler på enhetene.

Departementet har tidligere gitt signaler om at Særavtale om lønns- og arbeidsvilkår for undervisnings og forskerstillinger ved universitetene og høgskolene (vedlegg 2), som ble inngått i 1992, ville bli gjenstand for ny forhandling. Dette har til nå ikke skjedd, og universitetsdirektøren ønsker ikke lenger å utsette revidering av retningslinjene i påvente av en ny særavtale. Det er nevnte særavtale som ligger til grunn for forslaget til nye retningslinjer ved Universitetet i Tromsø.

Retningslinjene for fordeling av arbeidsoppgaver berører samtlige ansatte i undervisnings- og forskerstillinger, og er et tema som mange har synspunkter på – og synspunktene spriker noe. Både for universitetet som helhet og for den enkelte ansatte er det viktig å ha et felles utgangspunkt for normering av arbeidstida. Hvordan dette gjøres, vil ha budsjettmessige konsekvenser både for universitetet som helhet og for den enkelte avdeling og grunnenhet. Det er derfor viktig at retningslinjene både fanger sentrale fellesinteresser, men også gir rom for lokale tilpasninger. Både i forbindelse med budsjettarbeidet og for dokumentasjon til framtidige forvaltnings​revisjoner vil dokumenterte arbeidsplaner være viktig.

Universitetsdirektøren sendte forslaget til nye retningslinjer (Retningslinjer for fordeling av arbeidsoppgaver for tilsatte i undervisnings- og forskerstillinger – Vedlegg 3) på høring til fakultetene, enhetene under styret og arbeidstakerorganisasjonene den 23.02.04 med svarfrist 19.03.04. Det har kommet svar fra Det humanistiske fakultet, Det juridiske fakultet, Det matematisk-naturvitenskapelige fakultet, Det medisinske fakultet, Det samfunnsvitenskapelige fakultet, Norges fiskerihøgskole, Tromsø Museum, Program for læring og praktisk pedagogikk og Forskerforbundet ved Universitetet i Tromsø (vedlegg 4-10). En rekke institutter har levert innspill til fakultetenes behandling av høringen.

I det utsendte forslaget har universitetsdirektøren fulgt særavtalen og de føringer som ligger i rundskriv fra departementet. Det nye forslaget er forsøkt gjort ryddigere og med mindre rom for tolkninger enn tilfellet er med de eksisterende retningslinjene. Samtidig er avdelingene og grunnenhetenes ansvar for å tilpasse retningslinjene, lage arbeidsplaner og følge disse opp, presisert i det nye dokumentet. Universitetet i Tromsø er det eneste universitetet i landet som har detaljerte retningslinjer for hele universitetet. Ved de øvrige universitetene har en valgt å la fakultetene selv utarbeide retningslinjene med utgangspunkt i et mindre omfattende sett med sentrale retningslinjer. På bakgrunn av universitetets størrelse og at flere av fakultetene ved UiTø har etterlyst klarere fellesrammer, har universitetsdirektøren i sitt forslag valgt å legge flere sentrale føringer i retningslinjene enn det som er tilfellet ved de øvrige universitetene. Flere av høgskolene har valgt å gå lengre enn Universitetet i Tromsø og gitt mer detaljerte regler.

B. Forslaget med høringskommentarer og vurderinger

I det følgende vil forslaget, som har vært på høring, bli gjennomgått punkt for punkt og relevante høringsinnspill vil bli kommentert og vurdert. Universitetsdirektørens reviderte forslag til retningslinjer følger som vedlegg 11.

Innledning til retningslinjene:

Universitetets retningslinjer for fordeling av arbeidsoppgaver for tilsatte i undervisnings- og forskerstillinger er veiledende, og ledelsen ved den enkelte avdeling/grunnenhet må derfor tilpasse disse til egne oppgaver, behov og tilgjengelige ressurser.

Universitetsdirektørens vurdering: 

Det er ikke kommet marknader til at retningslinjene har en innledning som plasserer ansvaret for å gjøre lokale tilpasninger på fakultets/instituttnivå. Universitetsdirektøren ønsker med bakgrunn i at det viser seg vanskelig å holde oversikt over alle lokale tilpasninger, å legge til en setning i innledningen som pålegger fakultetene å rapportere om tilpasninger som går ut over retningslinjene. Dette er også av hensyn til senere revisjoner av retningslinjene. Setningen er tatt med i det reviderte forslaget: Hvis en avdeling/grunnenhet foretar lokale tilpasninger som går ut over rammene i disse retningslinjene skal dette orienteres om skriftlig til universitetsdirektøren.

1.1.
 Arbeidsåret, arbeidstid, ferier og arbeidssted

Arbeidsåret tilsvarer arbeidsåret for arbeidstakere i staten, med 37,5 timer netto pr. uke, med ferier og feriegodtgjørelse etter ferielovens bestemmelser slik de praktiseres for statstjenestemenn. Ferie i undervisningsåret må avtales med grunnenheten og kan ikke legges slik at undervisningen blir berørt.

Normalt skal det utføres 1695 arbeidstimer i et år. Ansatte som fyller 60 år før 1. september har rett til 1 ukes ekstra ferie fra og med dette året, og et normalt arbeidsår vil da utgjøre 1657 arbeidstimer.

Alle tilsatte ved Universitet i Tromsø skal være tilstede på arbeidsplassen i arbeidstiden, med mindre faglige grunner tilsier at arbeidet legges til andre steder. I slike tilfeller skal dette gjøres etter samtykke med ledelsen ved grunnenheten og i samsvar med gjeldende regler for fravær.

Høringsinnspill:
Forskerforbundet ser ingen grunn til at punktet om tilstedeværelse nevnes i retningslinjene fordi dette også står i særavtalen. Det humanistiske fakultet ser det derimot som positivt at de punktene som er nedfelt i særavtalen også er tatt med i retningslinjene. 

Universitetsdirektørens vurdering:

Universitetsdirektøren vurderer det som hensiktsmessig at både tidsrammene og tilstedeværelsesplikta, som samlet danner rammene for fordeling av arbeidsoppgaver innenfor normalarbeidstida, er tatt med i første punkt i retningslinjene. Forslaget er uforandret

1.2. 
Definisjoner av arbeidsoppgaver

Arbeidet til ansatte i professorater og førsteamanuensisstillinger deles i følgende kategorier:

Forskningsdelen

omfatter planlegging, tilrettelegging, gjennomføring og dokumentasjon av egen forskning, annen faglig egenutvikling og forskningsformidling

Undervisningsdelen 
omfatter undervisning, for- og etterarbeid, oppfølging, veiledning, eksamens- og sensorarbeid som følger med undervisningen, annen kunnskapsformidling, deltakelse i komiteer/råd/utvalg

Administrasjonsdelen
Faglig administrasjon
: Fagmiljøets undervisnings- og forskningsplanlegging, faglig bedømmelsesarbeid til vitenskapelige stillinger ved Universitetet i Tromsø og deltakelse i faglige utvalg


Annen administrasjon: Deltakelse i styrer og råd samt ikke-faglige utvalg på alle nivåer

Formidling er en naturlig del av både forskning og undervisning, og fordelingen av arbeidstid til formidling mellom kategoriene må gjøres ut fra skjønn.

Høringsinnspill:

Forskerforbundet mener at begreper blir gjentatt i definisjonen av de ulike kategoriene, og derfor kan skape uklarheter. Tromsø museum ønsker at det også defineres arbeidsoppgaver knyttet til samling og formidling.

Universitetsdirektørens vurdering:

I forhold til gjeldende retningslinjer, hvor arbeidet er delt i to kategorier, er det nye forslaget en synliggjøring av at arbeidsdagen til de ansatte også består av administrative oppgaver. Begrepet som gjentas under flere kategorier er utvalg, og universitetsdirektøren ser det som uhensiktsmessig å lage en liste over utvalg som skulle høre inn under de ulike kategoriene. Dette må gjøres lokalt og i forståelse med det enkelte fagmiljø. Universitetsdirektøren mener at definering av arbeidsoppgaver knyttet til samling best gjøres i Tromsø museums egne retningslinjer.

1.3. 
Fordeling av arbeidsoppgaver innenfor normal arbeidstid

Tilsatte ved den enkelte grunnenhet skal til sammen levere forskning og undervisning innenfor en normalramme på 50/50 fordelt mellom forskningsdelen og undervisningsdelen når andre oppgaver er trukket fra.

For den enkelte kan arbeidsoppgavene være fordelt slik at man i én tidsperiode avtaler økt innsats innen undervisning eller administrasjon mot tilsvarende økt forskningsinnsats i en annen periode. Avtaler mellom enheten og den enkelte ansatte skal være skriftlig i form av arbeidsplaner, og det er arbeidsgivers ansvar å føre kontroll med og dokumentere ansattes arbeidstid.

Permisjon fra del av stilling skal gis med lik fordeling mellom arbeidsoppgaver i de ulike kategoriene hvis ikke annet er vedtatt. Forskningstermin etter gjeldende regler inngår ikke i normalfordelingen av arbeidsoppgavene.

Høringsinnspill:

Det humanistiske fakultet, Det juridiske fakultet, Det samfunnsvitenskapelige fakultet, Norges fiskerihøgskole og Forskerforbundet foreslår alle at gjeldende retningslinjer, hvor administrasjons​delen av arbeidstiden trekkes fra undervisningsdelen, opprettholdes. Begrunnelsene er at en ordning hvor en først trekker fra administrasjonsdelen for siden å dele 50/50 mellom undervisning og forskning, vil svekke forskningen ved universitetet.

Universitetsdirektørens vurdering:

Universitetsdirektørens forslag om en 50/50 deling mellom forskning og undervisning etter at tid til andre oppgaver er trukket fra har sin begrunnelse i Departementets rundskriv F- 93/92, som omhandler gjeldende særavtale. Her heter det: For institusjonene som helhet og på årsbasis bør fordelingen ved universitetene og vitenskapelige høgskoler være ca. 50% til forskning og 50% til undervisning. Den tiden som går med til administrasjon, formidling m.v., bør ikke endre dette fordelings​prinsippet. Retningslinjene ved de øvrige universitetene er i samsvar med rundskrivet på dette punktet. Høringsforslaget innebærer på dette punktet at halvparten av den administrasjonstida som i dag trekkes fra undervisningsdelen, vil bli trukket fra forskningsdelen. I realiteten vil dette si maksimalt hundre timer pr. år (jf. Pkt 1.3.1.), og de samme timene vil da komme som tillegg i undervisningsdelen. 

Universitetsdirektøren finner det noe uheldig at den tid som settes av til administrasjon, utelukkende skal gå på bekostning av tiden til undervisning. Dette er med på å underbygge manges oppfatning av undervisning som en plikt (jf. uttrykk som ”Frikjøp fra pliktarbeid”) og forskning som det man har rett til. Universitetsdirektøren mener det er viktig å framheve at de ulike primæroppgavene til universitetet – formidling, forskning og undervisning er like viktige. På den andre siden kan det trekkes fram gode argumenter for at den gjeldende ordningen opprettholdes. I rundskriv F- 93/92 heter det også: Departementet tolker Stortingets intensjon slik at det legges til grunn som en generell regel at dagens forskningsnivå bør opprettholdes som et minimum og med muligheter for videreutvikling. I Universitetet i Tromsø mot 2005 har universitetsstyret vedtatt høye mål for forskningssiden, og en reduksjon i forskningstida med inntil 100 timer i året for hver ansatt lar seg vanskelig forene med disse målene. Universitetsdirektøren legger derfor fram et nytt forslag som er i tråd med dagens ordning: Tilsatte ved den enkelte grunnenhet skal til sammen levere forskning og undervisning innenfor en normalramme på 50 % til forskningsdelen og 50% til undervisnings- og administrasjonsdelen.
1.3.1.

Forskningsdelen

Den enkelte professor/førsteamanuensis har både rett og plikt til å drive forskning i sin arbeidstid. Dersom det er klart at den tilsatte ikke oppfyller/kan oppfylle sine forskningsoppgaver, kan ledelsen ved enheten pålegge at en større del av arbeidstiden brukes til andre oppgaver enn forskning.

Høringsinnspill:

Flere av de innkomne høringssvarene peker på at arbeidsgiver har plikt til å legge til rette for forskningsinnsats før ansatte blir satt til andre arbeidsoppgaver.

Universitetsdirektørens vurdering:

Universitetsdirektøren støtter høringssvarene i at det også er et arbeidsgiveransvar å legge til rette for forskningsinnsats, og tar dette til etterretning i det reviderte forslaget med tillegget: Dette kan først gjøres etter at arbeidsgiver i samarbeid med den tilsatte har kartlagt årsaken til at forsknings​​oppgavene ikke er oppfylt, og aktivt gått inn for å legge til rette før forskningsinnsats.
1.3.2.

Undervisningsdelen

Ved tidsnormering av undervisningen skal det tas hensyn til samlet gjennomsnittlig arbeidstid inkludert nødvendig for- og etterarbeid. Med forarbeid menes f.eks. innarbeiding av nytt stoff, tilrettelegging av undervisningen, istandsetting til laboratorieøvelser samt utvikling av nye kursopplegg og nye undervisningsformer. Med etterarbeid menes f.eks. evaluering av undervisning, retting av oppgaver, retting av journaler, eksamen og studentoppfølging.

Det benyttes følgende normer:

· Vekt 1: En time undervisning som kun krever tilstedeværelse, settes til 1 arbeidstime.

· Vekt 2: En time undervisning med begrenset forberedelse/etterarbeid, settes til 2 arbeidstimer.

· Vekt 3: En time undervisning som krever forberedelse og/eller etterarbeid av et visst omfang, settes lik 3 arbeidstimer.

· Vekt 4: En time undervisning som krever betydelig forberedelse og/eller etterarbeid, settes lik 4 arbeidstimer.

· Vekt 5: En time undervisning som krever særdeles omfattende forberedelse og/eller etterarbeid. Vekt 5 bør kun brukes i særskilte tilfeller. 

Ved beregning av arbeidstid kan en undervisningstime på 45 minutter regnes som en klokketime (60 minutter), og ledelsen bør i samarbeid med det enkelte fagmiljø finne riktig vekting i forhold til arbeidsmengde ved ulike kursopplegg.

Med "veiledning" kan forstås (ikke uttømmende): 

· veiledning av doktorgradsstudent 

· veiledning av hovedfag- og masterstudent 

· veiledning ved gjennomføring av diplomoppgave 

· veiledning ved gjennomføring av semesteroppgave, prosjekt mv. 

· praksisveiledning 

· lærerveiledning 

· konferansetime

Type, omfang og gjennomføring av veiledningsoppgaver vil variere ved de ulike fagmiljø. Veiledning kan være en naturlig del av egen gjennomført undervisning og bør i så fall inngå i undervisningens vekt. I andre tilfeller er veiledning en selvstendig oppgave som kan arbeidstids​normeres særskilt med inntil ca. 320 arbeidstimer:

· For hovedfags- og masterstudent kan det godskrives totalt inntil 80 arbeidstimer pr. student (80 timer for oppgave på 60 studiepoeng)

· For doktorgradsstudent kan det godskrives totalt inntil 240 arbeidstimer pr. student.

Oppgaveretting og eksamensarbeid utenfor egen undervisning kan arbeidstidsnormeres særskilt.

Høringsinnspill - vekting:

Det humanistiske fakultet ønsker ikke en ny vekt 5 innført i de generelle retningslinjene. Hoved​argumentet er at dette vil skape et press om å ta vekta i bruk selv om den er ment for sær​skilte til​feller.  Det juridiske fakultet mener på den andre siden at det bør være anledning til å vekte ordinær undervisning med 5. Forskerforbundet hilser en ny vekt velkommen uten at det argumenteres ut over at dette er bra.

Både Det matematisk-naturvitenskapelige fakultet , Det samfunnsvitenskapelige fakultet og Forskerforbundet peker på at vektingen av undervisningen ikke tar høyde for at de nye undervisningsformene gir store utslag i arbeidsmengden for den kursansvarlige ut fra antallet studenter som følger kurset. Arbeidstimer til oppfølging og vurdering vil derfor variere.

Universitetsdirektørens vurdering:

I høringsforslaget er en ny vekt 5 nedfelt i retningslinjene, som var tiltenkt særskilte tilfeller. Argumentet som framføres av Det humanistiske fakultet mot dette, blir konkretisert i Det juridiske fakultets ønske om å vekte all undervisning med vekt 5. Universitetsdirektøren slutter seg til synspunktene til Det humanistiske fakultet og har derfor tatt ut vekt 5 i det reviderte forslaget. Finner enhetene det nødvendig å gå ut over vekt 4, skal dette kun skje i særskilte tilfeller, og ikke tas i bruk som en normalordning. I samsvar med innledningen til retningslinjene skal det i slike tilfeller rapporteres skriftlig til universitetsdirektøren. Det vil da være mulig å kartlegge om eventuelle andre ordninger enn vekt 1-4 er i bruk ved Universitetet i Tromsø. Slike forhold vil være naturlig å ta opp i forbindelse med budsjettarbeidet.

Når det gjelder spørsmålet om hvordan en skal kompensere tid som går med til evaluering av studentene på større kull, ser universitetsdirektøren at forslaget som har vært på høring, er noe mangelfullt. Dette kan likevel løses ved at det i retningslinjene gis en norm for det antallet studenter den helhetlige vektinga gjelder for, og at evaluering av studenter ut over dette antallet godskrives med det antall arbeidstimer pr. student som ledelsen/styringsorganet ved grunnenheten fastsetter som norm for evaluering ved det enkelte kurs. Universitetsdirektøren foreslår følgende tekst som tillegg til vekting av undervisning i pkt. 1.3.2.: Ved kurs med mer enn 20 studenter kan det ved grunnenheten fastsettes en norm for veiledning og evalueringsarbeid pr. student ved det enkelte kurs. Arbeidstiden for merarbeidet ut over 20 studenter skal da godskrives time for time ut fra den vedtatte normen.

Universitetsdirektøren har forståelse for at Kvalitetsreformen, med tettere oppfølging av studentene, innebærer økt tid til deler av undervisningen. Samtidig må det understrekes at det i større grad enn tidligere vil være naturlig å differensiere i tidsbruk til undervisning, hvor det i noen tilfeller vil være naturlig å bruke vekt 1 og 2.

Høringsinnspill - veiledning:
Det humanistiske fakultet, Det matematisk-naturvitenskapelige fakultet og Norges fiskerihøgskole er de eneste fakultetene som har kommentert, og som har forslag til endring til forslaget om at veiledningstida pr. mastergradstudent godskrives totalt inntil 80 arbeidstimer. Alle tre hørings​uttalelsene foreslår at 60 studiepoengsoppgaver gis en uttelling på 100 timers veiledningstid.  NFH foreslår dessuten at det fastsettes en uttelling på 60 timer for veiledning på 30 studiepoengs​oppgaver, samt at eksperimentelle oppgaver gis et tillegg på 20 timer. Forskerforbundets uttalelse støtter opp om NFHs ønske om større uttelling for eksperimentelle fag , og tar dessuten til ordet for at forslagets reduksjonen i forhold til normene i gjeldende retningslinjer er for stor.

Universitetsdirektørens vurdering:

Ifølge gjeldende retningslinjer kan det for hovedfagsstudenter godskrives 40-80 arbeidstimer pr. år pr. fulltidsstudent i 2 år. Erfaringene viser at mange av instituttene praktiserer ordninger helt i toppen av dette spennet. Ved noen fagområder, særlig innen samfunnsfag og humanistiske fag, har det vært et problem at blant annet omfanget av hovedfagsoppgavene har vært så stort at mange studenter ikke har blitt ferdige innen normert tid. Flere har tatt til ordet for at det må lages retningslinjer som framtvinger en mer lik praktisering ved hele universitetet. Universitetsdirektøren ønsker derfor ikke at det fortsatt skal være valgfritt  for enhetene å bestemme hvor på stigen man skal legge seg, men at det med de nye mastergradene innføres en enhetlig ramme for veiledningstid til samtlige mastergrader på tvers av fakultetsgrensene. 

Universitetsdirektørens forslag tar utgangspunkt i at tida som går med til veiledning av en 60 studiepoengsoppgave, må reduseres i forhold til hovedfagsoppgavene, som ville være på 90 studiepoeng. Universitetsdirektøren ser av de tre fakultetenes innspill hvor det vises til interne praksiser, som allerede er etablert, at tidsbruken er drøftet. Ordningen med mastergrader er likevel ny, og det er fremdeles vanskelig å vite nøyaktig hva som er reelle tall før ordningen er utprøvd en stund. Det vil også kunne være vanskeligere å redusere tida til veiledning etter at ordningen er etablert enn det er å øke den hvis det skulle vise seg at tida ikke strekker til. Universitetsdirektøren ønsker å opprettholde forslaget om at det godskrives totalt inntill 80 arbeidstimer pr. 60 studie​poengs​oppgave. Med dette gis fagmiljøene et insitament til å motivere masterstudentene til å begrense omfanget av masteroppgaven, slik at flere studenter klarer å fullføre innen normert tid. Universitets​direktøren vil framheve at det er viktigere nå enn tidligere at enhetene gjennomgår tidsbruken til masteroppgavene. Diplomoppgaver og 30 studiepoengsoppgaver foreslås godskrevet med totalt inntil 50 arbeidstimer. Enheter som vedtar ordninger som går ut over retningslinjene, skal i samsvar med retningslinjene orientere universitetsdirektøren om dette, og ordningen bør evalueres etter en tid. Følgende er lagt inn i det reviderte forslaget:

· For 30 studiepoengsoppgaver godskrives totalt inntil 50 arbeidstimer pr. oppgave

· For 60 studiepoengsoppgaver godskrives totalt inntil 80 arbeidstimer pr. oppgave

· For 90 studiepoengsoppgaver godskrives totalt inntil 100 arbeidstimer pr. oppgave

· For doktorgradsoppgaver kan det godskrives totalt inntil 240 arbeidstimer

1.3.3.

Administrasjonsdelen

Enkelte administrative arbeidsoppgaver kan tidsnormeres særskilt, og større arbeidsoppgaver bør vurderes tidsnormert samlet. Samlet tid til administrasjon bør normalt ikke overstige 200 timer pr. år.
Høringsinnspill:

Det humanistiske fakultet ser positivt på at det ikke lenger er satt av en fast sum timer til administrasjon for samtlige ansatte, og ser dette som en mulighet for å lage lokale tilpasninger innenfor normalramma på 200 timer. Det matematisk-naturvitenskapelige fakultet ser forslaget som en ulempe fordi de mener det legger opp til en nedprioritering av administrativ aktivitet i den forstand at en person ved å påta seg ekstra undervisning, vil kunne slippe administrative oppgaver.

Universitetsdirektørens vurdering:

I gjeldende retningslinjer er det definert et tak for hvor mye undervisning og veiledning en vitenskapelig ansatt normalt skal ha (640 timer), og de overskytende 207,5 timene regnes da som administrasjonstid. Universitetsdirektøren har vurdert det som mer hensiktsmessig at en setter et tak for mye tid vitenskapelig personale normalt skal bruke til administrative oppgaver. Dette gir fakultetene/instituttene mulighet til å utnytte eventuell resttid til faglige arbeidsoppgaver. Forslaget gir ikke, som Det matematisk-naturvitenskapelige fakultet antyder, den enkelte tilsatte rett til selv å bestemme at en ikke vil ha administrative oppgaver. Det tilligger arbeidsgiver å fordele arbeids​oppgaver.

På bakgrunn av noen av høringssvarene, hvor omfanget av administrasjon omtales, finner universitetsdirektøren grunn til å bemerke at det er viktig å begrense antall utvalg og råd så langt det er mulig på alle nivå ved institusjonen.

1.4. 
Særlige oppgaver

Enkelte særlige oppgaver kan gi fritak fra ordinære arbeidsoppgaver. Alternativt kan oppgaven honoreres som ekstra arbeid, og det forutsettes da at oppgaven ikke er gitt annet økonomisk vederlag. Eventuelt fritak fra ordinære arbeidsoppgaver skal belastes tidsmessig likt mellom de ulike kategoriene med mindre annet er bestemt i retningslinjene.

1.4.1.

Lokale verv

Dekan ved Det humanistiske fakultet, dekan ved Det juridiske fakultet, dekan ved Det matematisk-naturvitenskapelige fakultet, dekan ved Det medisinske fakultet, dekan ved Det samfunnsvitenskapelige fakultet og høgskolerekor ved NFH:

Godskrives med fullt fritak fra oppgaver i undervisningsdelen.

Prodekan ved Det humanistiske fakultet, prodekan ved Det juridiske fakultet, prodekan ved Det matematisk-naturvitenskapelige fakultet, prodekan ved Det medisinske fakultet, prodekan ved Det samfunnsvitenskapelige fakultet og høgskoleprorektor ved NFH:

Godskrives med 1/2 reduksjon fra arbeidsoppgaver i undervisningsdelen.

Instituttleder gis variert reduksjon i undervisningsplikten avhengig av størrelsen på det enkelte institutt. Størrelsen avgjøres gjennom å telle opp antall årsverk på valgdagen. Normeringene er slik:

· Ved institutt med 40 årsverk eller mer gis det reduksjon med 320 arbeidstimer i undervisningsdelen hvert år. 

· Ved institutt med 10-39 årsverk gis reduksjon med 200 arbeidstimer i undervisningsdelen hvert år.

· Ved institutt med under 10 årsverk gir det ingen reduksjon i ordinære arbeidsoppgaver.

Valgt leder ved enhetene

· Leder ved Program for læring og praktisk pedagogikk gis reduksjon med 320 arbeidstimer i undervisningsdelen hvert år. 

· Leder ved Tromsø Museum gis reduksjon med 320 arbeidstimer i undervisningsdelen hvert år.

Øvrige funksjoner ved fakultetene/NFH og enhetene skal gjøres innenfor den rammen som er avtalt til administrasjon. Fakultetene/NFH og enhetene bestemmer selv hvilke funksjoner som er innenfor denne avgrensningen. Ansatte som pålegges særlige oppgaver, f.eks. store service​forpliktelser, utreder spesielle saker av interesse for enheten, utvikler nye studietilbud, ut​vikler/utprøver nye undervisningsmetoder eller materiell mv., kan godskrives individuelt for dette. Oppgaver som det gis særskilt honorar for skal ikke godskrives.

Høringsinnspill:

Flere av høringsinnspillene tar til ordet for at  det bør gis større reduksjoner i undervisningsdelen for valgte ledere ved instituttene enn det forslaget legger opp til. Begrunnelsene for dette er både at Kvalitetsreformen og en universitetsintern satsing på faglig ledelse har økt arbeidsmengden i et slikt omfang at det ikke er forenlig med de foreslåtte rammene. Det medisinske fakultet har også foreslått en ordning med fullt fritak fra undervisningsdelen for prodekan.

Universitetsdirektørens vurdering:

De reduksjonene i undervisningsdelen som er foreslått i forslaget som har vært på høring, er identiske med det som i gjeldende retningslinjer følger av pkt.1.7 Utfyllende bestemmelser. I gjeldende reglement er det dessuten i punkt 1.5.a Lokale verv gitt anledning til å gå ut over rammene i de utfyllende bestemmelsene avhengig av hvordan de to punktene samlet er blitt tolket. I forslaget som har vært på høring, har det vært et poeng å gjøre teksten mer ryddig slik at det ikke skulle være mulig å gjøre ulike tolkninger ved ulike deler av universitetet. Enkelte fakultet og institutt praktiserer i dag ordninger som går ut over rammene i de gjeldende utfyllende bestemmelsene. 

Universitetsdirektøren ønsker både med bakgrunn i gjeldende praksis ved enkelte enheter og fordi den faglige ledelsen bør styrkes, å legge muligheten for større tidsrammer til faglig ledelse inn i retningslinjene. Gjennom å sette et minstetall for arbeidstimer til disse vervene, slik som Norges fiskerihøgskole har foreslått, så vil en gi styrene ved de enkelte fakultet/institutt muligheten til å gjøre denne prioriteringen selv ut fra egne faglig og økonomiske rammer. I det reviderte forslaget er disse endringene tatt med (endringene er her understreket). Når det gjelder prodekan finner universitetsdirektøren dagens ordning tilstrekkelig.

Dekan ved Det humanistiske fakultet, dekan ved Det juridiske fakultet, dekan ved Det matematisk-naturvitenskapelige fakultet, dekan ved Det medisinske fakultet, dekan ved Det samfunnsvitenskapelige fakultet og høgskolerekor ved NFH:

Godskrives med fullt fritak fra oppgaver i undervisningsdelen.

Prodekan ved Det humanistiske fakultet, prodekan ved Det juridiske fakultet, prodekan ved Det matematisk-naturvitenskapelige fakultet, prodekan ved Det medisinske fakultet, prodekan ved Det samfunnsvitenskapelige fakultet og høgskoleprorektor ved NFH:

Godskrives med inntil 1/2 fritak fra arbeidsoppgaver i undervisningsdelen.

Instituttleder gis variert reduksjon i undervisningsplikten avhengig av størrelsen på det enkelte institutt. Størrelsen avgjøres gjennom å telle opp antall årsverk på valgdagen. Normeringene er slik:

· Ved institutt med 40 årsverk eller mer gis det reduksjon med minst 320 arbeidstimer i undervisningsdelen hvert år. 

· Ved institutt med 10-39 årsverk gis reduksjon med minst 200 arbeidstimer i undervisningsdelen hvert år.

· Ved institutt med under 10 årsverk gis det reduksjon med maksimalt 200 arbeidstimer i undervisningsdelen hvert år.

Valgt leder ved enhetene

· Leder ved Program for læring og praktisk pedagogikk gis reduksjon med minst 320 arbeidstimer i undervisningsdelen hvert år. 

· Leder ved Tromsø Museum gis reduksjon med minst 320 arbeidstimer i undervisningsdelen hvert år.

1.4.2. 
Sentrale verv 

· Ordinært medlem av universitetsstyret godskrives med et antall arbeidstimer pr. år som svarer til 20 % av hel stilling.
·  Etter universitetsstyrets bestemmelse kan medlem av andre sentrale organer godskrives med inntil 70 arbeidstimer pr. år. Leder med særlig arbeidsbelastning kan godskrives ytterligere inntil 35 timer.
Høringsinnspill:

Forskerforbundet etterlyser i høringsuttalelsen en presisering av at godskriving av sentrale verv skal gjøres med fritak i undervisningsdelen.

Universitetsdirektørens vurdering:

Universitetsdirektøren har ikke hatt andre intensjoner med forslaget, og foreslår en presisering i det reviderte forslaget (her understreket):

· Ordinært medlem av universitetsstyret godskrives undervisningsdelen med et antall arbeidstimer pr. år som svarer til 20 % av hel stilling.

· Etter universitetsstyrets bestemmelse kan medlem av andre sentrale organer godskrives undervisningsdelen med inntil 70 arbeidstimer pr. år. Leder med særlig arbeidsbelastning kan godskrives ytterligere inntil 35 timer.
1.4.2. Verv i nasjonale/internasjonale organer 

Hvis vervet har interesse for Universitetet kan det godskrives individuelt etter avtale med leder for enheten.

Oppdrag som det gis særskilt honorar for skal ikke godskrives i arbeidsplanen.
Universitetsdirektørens vurdering:

Det er ikke kommet høringsuttalelser til dette punktet, men punktet skal nummereres 1.4.3.

1.5. 
Tillitsvalgtarbeid

Tillitsvalgtarbeid utføres i samsvar med hovedavtalen i staten og lokal avtale om frikjøp for tillitsvalgte.

Høringsinnspill:

Forskerforbundet ønsker at en her skal ta inn godskriving av leder for fagforening.

Universitetsdirektørens vurdering:
Godskrivingen av leder for fagforening, som ikke samtidig er lønnet tillitsvalgt, er regulert gjennom lokal avtale om frikjøp for tillitsvalgte. Universitetsdirektøren ser det derfor som mest hensiktsmessig å bare referere til den lokale avtalen, og slik unngå å endre retningslinjene for fordeling av arbeidsoppgaver hvis det skulle bli endringer i den lokale avtalen om frikjøp for tillitsvalgte.

1.6. 
Arbeidsplaner

Det skal utformes planer som viser den enkeltes fordeling av arbeidsoppgaver på forskning, undervisning og administrasjon. Videre skal planene gi uttrykk for enhetens arbeidsoppgaver, behov og tilgjengelige ressurser.

Planene for fordeling av enhetens arbeidsoppgaver utformes slik at de blir redskaper for å planlegge og følge opp den faglige virksomheten ved enheten. Planene må utformes slik at de på en enkel måte kan brukes som grunnlag for f.eks. budsjett, årsmelding og styringsredskap.

Høringsinnspill:
Det matematisk-naturvitenskapelige fakultet har drøftet dette punktet i sin høringsuttalelse.

Universitetsdirektørens vurdering:
Universitetsdirektøren finner ikke på grunnlag av Det matematisk-naturvitenskapelige fakultetets diskusjon noen grunn til å endre forslaget, og framholder arbeidsplaner som et nødvendig verktøy som styringsredskap både på fakultets- og instituttnivå.

2.
 Universitetslektor/førstelektor

For universitetslektor gjelder normalt følgende arbeidstidsfordeling:

· 75 % til undervisning, veiledning, eksamens- og sensurarbeid. 

· 15 % til faglig utviklingsarbeid 

· 10 % til administrasjon 

For øvrig gjelder punkt 1 så langt dette er relevant for stillingen.

Høringsinnspill:
Program for læring og praktisk pedagogikk ønsker at universitetslektor/førstelektor skal gis større mulighet til faglig utviklingsarbeid. Konkret foreslås det en økning fra 15% til 25% til faglig utviklingsarbeid for denne gruppen.

Universitetsdirektørens vurdering:

Universitetslektor/førstelektor er stillinger universitetet kan opprette for i større grad å utføre undervisningsarbeid enn det som er mulig for amanuensis/førsteamanuensis. Universitetsdirektøren vil anbefale fagmiljøene om å vurdere økt bruk av slike stillinger for å dekke undervisningsoppgaver. Når det vurderes å lyse ut nye stillinger er det viktig at fagmiljøene drøfter hvilket behov en har, og lyser ut stilling for å dekke dette behovet. Hvis behovet er å øke forskningsinnsatsen, bør en rekruttere stipendiater, førsteamanuenser eller professorer. Universitetsdirektøren mener det ikke er hensiktsmessig, for å øke forskningsinnsatsen, å øke tiden til forsknings- og utviklingsarbeid for universitetslektorene. Forslaget, som er identisk med gjeldende retningslinjer, opprettholdes.
C. Øvrige punkt 3.-9.

Det er ikke kommet høringsuttalelser til pkt. 3.-9., og det er heller ikke gjort reelle endringer i forhold til gjeldende retningslinjer.

D. Oppsummering

Retningslinjene for fordeling av arbeidsoppgaver for tilsatte i undervisnings- og forskerstillinger er veiledende rammer for fakultetene/instituttene. Universitetsdirektøren ønsker i større grad enn tidligere å påse at enhetene ikke beveger seg langt ut over disse rammene fordi dette har budsjettmessige konsekvenser for hele universitetet. Hvis dette tilsynet skal fungere, må enhetene være pålagt å rapportere skriftlig til universitetsdirektøren når det gjøres vedtak som går ut over rammene i regelverket. Dette vil ikke bare lette den budsjettmessige oppfølgingen av enhetene, men også lette arbeidet med en fortløpende evaluering av retningslinjene.

E. Forslag til vedtak

1) Universitetsstyret godkjenner universitetsdirektørens forslag til Retningslinjer for fordeling av arbeidsoppgaver for tilsatte i undervisnings- og forskerstillinger.
2) Fakultetene, Norges fiskerihøgskole og enhetene under styret har ansvar for å tilpasse retningslinjene til lokale forhold.

Tromsø, 25.03.2004

	Arne Benjaminsen
	

	universitetsdirektør
	

	
	Håvard Bekkelund

	
	personal- og økonomidirektør

